Start videoen i toppen av saken.

Det var lørdag morgen at Malin Sveen Alfheim fikk et noe uventet besøk på soverommet mens hun ennå lå i sengen og sov. Hun var på overnattingsbesøk hos besteforeldrene i Villaveien og ble vekket på en måte hun aldri har blitt vekket før.

– Jeg hørte noen i gangen og trodde det var besøk til mormor. Jeg sa derfor «kom inn», forteller Malin.

De to damene som plutselig sto over henne ved sengen hadde hun aldri sett før. Det var fra Jehovas Vitner.

Ifølge Malin fikk hun brosjyrer lagt oppi sengen til seg.

– Jeg visste ikke helt hva jeg skulle si, sier hun.

– UHØRT

Mormor Turid Krogh Sveen, reagerte da hun hørte ukjente stemmer fra soverommet til Malin.

– Jeg gikk for å undersøke. Det var stemmen til en voksen dame, så jeg forsto at dette ikke var noen venninner av Malin som var kommet på besøk, sier hun.

Da hun kom ut i gangen, så hun to ukjente personer og kremtet.

Ifølge Sveen snudde damene seg og ga også henne brosjyrer. Sveen hevder hun ikke fikk noe svar da hun spurte hvem de var og hva de gjorde.

– Jeg ble fryktelig sint.

VISTE DEM UT

Hun viste dem ut, og forklarte at hun synes de hadde gått altfor langt.

Videre hevder hun at verken hun eller Malin fikk noe beklagelse, og legger til at hun vil ta episoden opp med Jehovas vitner.

Ifølge Sveen var døren til leiligheten lukket, men ikke låst.

Hun forklarer at ytterdøren inn til huset, som består av tre leiligheter, vanligvis pleier å være låst. Men at hun hadde låst opp tidligere på morgenen så postmannen skulle komme seg inn.

Hun mener det er helt uforståelig at de ikke bare har gått inn i huset, men deretter inn i leiligheten og helt inn på soverommet.

– Det er uhørt, sier Sveen.

– BEKLAGER

BA har snakket med kvinnen som var ute og forkynte for Jehovas vitner denne lørdagsmorgenen.

– Alt dette var jo veldig beklagelig, sier Elin Haveland.

– Men det er en stor villa dette her og døren var åpen helt nede. Det er flere som bor i huset, og jeg gikk bare opp. Der sto døren åpen inn i entreen. Jeg ropte «hallo» flere ganger, og det var en som sa «kom inn», forklarer hun til BA.

Haveland gikk inn i leiligheten og inn på rommet hun angivelig trodde var en stue.

Det var her Malin lå og sov.

– Jeg visste ikke at det var et soverom, for jeg så en sofa der og alt mulig. Jeg sa unnskyld, for situasjonen var veldig pinlig, vedgår hun.

– Men du la likevel igjen blader og kontaktinformasjonen din?

– Ja, jeg gjorde det i tilfelle hun ville ha kontakt med oss når hun ikke sov, sier Haveland.

SKAL IKKE VÆRE SÅNN

Hun forklarer at det ikke er slik at Jehovas vitner bare skal gå rett inn i huset til folk.

– Men hun sa «kom inn», sier Haveland.

Hun forteller at situasjonen tilspisset seg da Malins bestemor kom.

– Jeg prøvde å forklare, sier Haveland.

– Skjønner du at hun synes du gikk litt for langt?

– Ja, men hun var rett og slett litt vanskelig å snakke med, sier Haveland til BA.